ฐานะการเงินและผลการดำเนินงาน

งบการเงิน 

ผู้สอบบัญชีและนโยบายบัญชีที่สำคัญ

  ผู้สอบบัญชีสำหรับงบการเงินของบริษัทฯ ในปี 2553 คือ นายเจษฎา หังสพฤกษ์
  ผู้สอบบัญชีรับอนุญาตเลขที่ 3759 บริษัท กรินทร์ ออดิท จำกัด

  สรุปรายงานการตรวจสอบของผู้ตรวจสอบบัญชี มีดังนี้

  รายงานของผู้สอบบัญชี ปี 2553 ตรวจสอบโดย บริษัท กรินทร์ ออดิท จำกัด
  ได้แสดงความเห็นในรายงานผู้สอบบัญชีว่า

  “ข้าพเจ้าได้ตรวจสอบงบดุล ณ วันที่ 31 ธันวาคม พ.ศ. 2553 งบกำไรขาดทุน
  งบแสดงการเปลี่ยนแปลงในส่วนของผู้ถือหุ้น และงบกระแสเงินสด
  สำหรับปีสิ้นสุดวันเดียวกันของบริษัท สยามเจเนอรัลแฟคตอริ่ง จำกัด (มหาชน)
  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
  ส่วนข้าพเจ้าเป็นผู้รับผิดชอบในการแสดงความเห็นต่อ
  งบการเงินดังกล่าวจากผลการตรวจสอบของข้าพเจ้า งบการเงินสำหรับปีสิ้นสุดวันที่ 31 ธันวาคม
  พ.ศ. 2552 ของบริษัทดังกล่าว ที่แสดงเปรียบเทียบได้ตรวจสอบโดยผู้สอบบัญชีอื่น
  ตามรายงานลงวันที่ 26 กุมภาพันธ์ พ.ศ. 2553 โดยแสดงความเห็นอย่างมีเงื่อนไข
  เกี่ยวกับบริษัทโอนกลับค่าเผื่อหนี้สงสัยจะสูญ
  และบันทึกโอนสินทรัพย์ที่รับมาจากลูกหนี้ให้แก่เจ้าหนี้ตามสัญญาโอนทรัพย์สิน
  และให้ข้อสังเกตเกี่ยวกับบริษัทมีหนี้สินที่อาจจะเกิดขึ้นจากการได้รับจดหมายแจ้งจากเจ้าหนี้เงินกู้ยืมระยะสั้น -
  บริษัทจดทะเบียนว่า เมื่อไตรมาส 2 ปี พ.ศ. 2551
  ได้รับโอนกรรมสิทธิ์ที่ดินเพื่อชำระหนี้จากบริษัทในมูลค่าน้อยไปจากที่ตกลงกันไว้ด้วยจำนวน 5.57
  ล้านบาท ซึ่งบริษัทอยู่ในระหว่างการพิจารณาในรายละเอียดและปรึกษาฝ่ายกฎหมาย

  ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
  ซึ่งกำหนดให้ข้าพเจ้าต้องวางแผนและปฏิบัติงาน
  เพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
  การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
  การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญซึ่งผู้บริหารเป็นผู้จัดทำขึ้น
  ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
  ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

  ข้าพเจ้าเห็นว่า งบการเงินข้างต้นนี้ แสดงฐานะการเงิน ณ วันที่ 31 ธันวาคม พ.ศ. 2553
  ผลการดำเนินงาน การเปลี่ยนแปลงในส่วนของผู้ถือหุ้น และกระแสเงินสด
  สำหรับปีสิ้นสุดวันเดียวกันของบริษัท สยามเจเนอรัลแฟคตอริ่ง จำกัด (มหาชน)
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

  ข้าพเจ้าขอให้สังเกตหมายเหตุประกอบงบการเงิน (1) ข้อ 6
  ตามรายงานผลการตรวจสอบพิเศษของข้าพเจ้า ฉบับลงวันที่ 23 เมษายน พ.ศ. 2553
  ข้าพเจ้าสรุปว่าการโอนทรัพย์สินให้แก่เจ้าหนี้ระยะสั้นตามสัญญาโอนทรัพย์สินนั้นสามารถรับรู้รายการได้
  และ (2) ข้อ 22.2
  บริษัทมีหนี้สินที่อาจจะเกิดขึ้นจากการได้รับจดหมายแจ้งจากเจ้าหนี้เงินกู้ยืมระยะสั้น -
  บริษัทจดทะเบียนว่าเมื่อไตรมาส 2 ปี พ.ศ. 2551
  ได้รับโอนกรรมสิทธิ์ที่ดินเพื่อชำระหนี้จากบริษัทในมูลค่าน้อยไปจากที่ตกลงกันไว้ด้วยจำนวน 5.57
  ล้านบาท ซึ่งบริษัทอยู่ในระหว่างการพิจารณาในรายละเอียดและปรึกษาฝ่ายกฎหมาย”

  นโยบายการบัญชีที่สำคัญ

1.  เกณฑ์การจัดทำงบการเงิน

  งบการเงินได้จัดทำขึ้นตามหลักการบัญชีที่รับรองทั่วไปในประเทศไทยภายใต้พระราชบัญญัติการบัญชี
  พ.ศ. 2543 ซึ่งหมายถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ. 2547
  และตามข้อกำหนดของคณะกรรมการกำกับหลักทรัพย์และตลาดหลักทรัพย์
  ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
  พ.ศ. 2535

  งบการเงินได้จัดทำขึ้นโดยใช้เกณฑ์ราคาทุนเดิมในการวัดมูลค่าขององค์ประกอบของงบการเงิน

  การจัดทำงบการเงินให้สอดคล้องกับหลักการบัญชีที่รับรองทั่วไปในประเทศไทยกำหนดให้ฝ่ายบริหารประมาณการและกำหนดสมมติฐานที่เกี่ยวข้องอันจะมีผลต่อตัวเลขของสินทรัพย์และหนี้สิน
  รวมทั้งการเปิดเผยข้อมูลเกี่ยวกับสินทรัพย์และหนี้สินที่อาจเกิดขึ้น ณ วันที่ในงบการเงิน
  และข้อมูลรายได้และค่าใช้จ่ายในรอบระยะเวลาที่เสนองบการเงินดังกล่าว
  ตัวเลขที่เกิดขึ้นจริงอาจแตกต่างจากตัวเลขประมาณการ
  ถึงแม้ว่าฝ่ายบริหารได้จัดทำตัวเลขประมาณการขึ้นจากความเข้าใจในเหตุการณ์และสิ่งที่ได้กระทำไปในปัจจุบันอย่างดีที่สุดแล้ว

  ตัวเลขเปรียบเทียบได้มีการจัดประเภทรายการใหม่
  เพื่อให้สอดคล้องกับการนำเสนอรายการในงบการเงินปีปัจจุบันเท่าที่จำเป็น

  งบการเงินฉบับภาษาอังกฤษจัดทำขึ้นจากงบการเงินตามกฎหมายที่เป็นภาษาไทย
  ในกรณีที่มีเนื้อความขัดแย้งกันหรือมีการตีความในสองภาษาแตกต่างกัน
  ให้ใช้งบการเงินตามกฎหมายฉบับภาษาไทยเป็นหลัก

2.  มาตรฐานการบัญชีใหม่ มาตรฐานการรายงานทางการเงินใหม่
    และมาตรฐานการบัญชีและแม่บทการบัญชีที่มีการปรับปรุง

  ก) แม่บทการบัญชี

  แม่บทการบัญชีฉบับปรับปรุงมีผลบังคับใช้ตั้งแต่วันที่ 26 พฤษภาคม พ.ศ. 2553

  ข) มาตรฐานการบัญชีใหม่ มาตรฐานการรายงานทางการเงินใหม่
  และมาตรฐานการบัญชีที่มีการปรับปรุง

  มาตรฐานที่มีผลบังคับใช้สำหรับรอบระยะเวลาบัญชีที่เริ่มต้นในหรือหลังวันที่ 1 มกราคม พ.ศ.
  2554 และบริษัทยังไม่ได้นำมาถือปฏิบัติก่อนวันถึงกำหนด

  มาตรฐานการบัญชีฉบับที่ 1 (ปรับปรุง 2552) การนำเสนองบการเงิน

  มาตรฐานการบัญชีฉบับที่ 2 (ปรับปรุง 2552) สินค้าคงเหลือ

  มาตรฐานการบัญชีฉบับที่ 7 (ปรับปรุง 2552) งบกระแสเงินสด

  มาตรฐานการบัญชีฉบับที่ 8 (ปรับปรุง 2552) นโยบายการบัญชี
  การเปลี่ยนแปลงประมาณการทางบัญชีและข้อผิดพลาด

  มาตรฐานการบัญชีฉบับที่ 10 (ปรับปรุง 2552) เหตุการณ์ภายหลังรอบระยะเวลารายงาน

  มาตรฐานการบัญชีฉบับที่ 11 (ปรับปรุง 2552) สัญญาก่อสร้าง

  มาตรฐานการบัญชีฉบับที่ 16 (ปรับปรุง 2552) ที่ดิน อาคารและอุปกรณ์

  มาตรฐานการบัญชีฉบับที่ 17 (ปรับปรุง 2552) สัญญาเช่า

  มาตรฐานการบัญชีฉบับที่ 18 (ปรับปรุง 2552) รายได้

  มาตรฐานการบัญชีฉบับที่ 19 ผลประโยชน์ของพนักงาน

  มาตรฐานการบัญชีฉบับที่ 23 (ปรับปรุง 2552) ต้นทุนการกู้ยืม

  มาตรฐานการบัญชีฉบับที่ 24 (ปรับปรุง 2552)
  การเปิดเผยข้อมูลเกี่ยวกับบุคคลหรือกิจการที่เกี่ยวข้องกัน

  มาตรฐานการบัญชีฉบับที่ 26 การบัญชีและการรายงานโครงการผลประโยชน์เมื่อออกจากงาน

  มาตรฐานการบัญชีฉบับที่ 27 (ปรับปรุง 2552) งบการเงินรวมและงบการเงินเฉพาะกิจการ

  มาตรฐานการบัญชีฉบับที่ 28 (ปรับปรุง 2552) เงินลงทุนในบริษัทร่วม

  มาตรฐานการบัญชีฉบับที่ 29 การรายงานทางการเงินในสภาพเศรษฐกิจที่เงินเฟ้อรุนแรง

  มาตรฐานการบัญชีฉบับที่ 31 (ปรับปรุง 2552) ส่วนได้เสียในการร่วมค้า

  มาตรฐานการบัญชีฉบับที่ 33 (ปรับปรุง 2552) กำไรต่อหุ้น

  มาตรฐานการบัญชีฉบับที่ 34 (ปรับปรุง 2552) งบการเงินระหว่างกาล

  มาตรฐานการบัญชีฉบับที่ 36 (ปรับปรุง 2552) การด้อยค่าของสินทรัพย์

  มาตรฐานการบัญชีฉบับที่ 37 (ปรับปรุง 2552) ประมาณการหนี้สิน หนี้สินที่อาจเกิดขึ้น
  และสินทรัพย์ที่อาจเกิดขึ้น

  มาตรฐานการบัญชีฉบับที่ 38 (ปรับปรุง 2552) สินทรัพย์ไม่มีตัวตน

  มาตรฐานการบัญชีฉบับที่ 40 (ปรับปรุง 2552) อสังหาริมทรัพย์เพื่อการลงทุน

  มาตรฐานการรายงานทางการเงินฉบับที่ 2 การจ่ายโดยใช้หุ้นเป็นเกณฑ์

  มาตรฐานการรายงานทางการเงินฉบับที่ 3 (ปรับปรุง 2552) การรวมธุรกิจ

  มาตรฐานการรายงานทางการเงินฉบับที่ 5 (ปรับปรุง 2552)
  สินทรัพย์ไม่หมุนเวียนที่ถือไว้เพื่อขายและการดำเนินงานที่ยกเลิก

  มาตรฐานการรายงานทางการเงินฉบับที่ 6 การสำรวจและประเมินค่าแหล่งทรัพยากรแร่

  มาตรฐานที่มีผลบังคับใช้สำหรับรอบระยะเวลาบัญชีที่เริ่มต้นในหรือหลังวันที่ 1 มกราคม พ.ศ.
  2556 และบริษัทยังไม่ได้นำมาถือปฏิบัติก่อนวันถึงกำหนด

  มาตรฐานการบัญชีฉบับที่ 12 ภาษีเงินได้

  มาตรฐานการบัญชีฉบับที่ 20 การบัญชีสำหรับเงินอุดหนุนจากรัฐบาล
  และการเปิดเผยข้อมูลเกี่ยวกับความช่วยเหลือจากรัฐบาล

  มาตรฐานการบัญชีฉบับที่ 21 (ปรับปรุง 2552)
  ผลกระทบจากการเปลี่ยนแปลงของอัตราแลกเปลี่ยนเงินตราต่างประเทศ

  ผู้บริหารของบริษัทอยู่ระหว่างการประเมินผลกระทบที่มีต่องบการเงิน
  จากการประกาศใช้มาตรฐานการบัญชีใหม่ มาตรฐานการรายงานทางการเงินใหม่
  และมาตรฐานการบัญชีที่มีการปรับปรุงดังกล่าวข้างต้น

3.  เงินสดและรายการเทียบเท่าเงินสด

    เงินสดและรายการเทียบเท่าเงินสดหมายรวมถึงเงินสดในมือ และเงินฝากธนาคารทุกประเภท
    แต่ไม่รวมเงินฝากธนาคารประเภทที่ต้องจ่ายคืนเมื่อสิ้นระยะเวลาที่กำหนด
    เงินลงทุนระยะสั้นอื่นที่มีสภาพคล่องสูงซึ่งมีอายุไม่เกินสามเดือนนับจากวันที่ได้มา

4.  ลูกหนี้การค้า

    ลูกหนี้การค้ารับรู้เมื่อเริ่มแรกด้วยมูลค่าตามใบแจ้งหนี้
    และจะวัดมูลค่าต่อมาด้วยจำนวนเงินที่เหลืออยู่หักด้วยค่าเผื่อหนี้สงสัยจะสูญซึ่งประมาณจากการสอบทานยอดคงเหลือ
    ณ วันสิ้นงวด
    ค่าเผื่อหนี้สงสัยจะสูญหมายถึงผลต่างระหว่างราคาตามบัญชีของลูกหนี้การค้าเปรียบเทียบกับมูลค่าที่คาดว่าจะได้รับจากลูกหนี้การค้า
    หนี้สูญที่เกิดขึ้นจะรับรู้ไว้ในงบกำไรขาดทุนโดยถือเป็นส่วนหนึ่งของค่าใช้จ่ายในการขายและบริหาร

    บริษัทมีนโยบายในการตั้งค่าเผื่อหนี้สงสัยจะสูญโดยพิจารณาจากระยะเวลาที่ค้างชำระหนี้ของลูกหนี้
    โดยบริษัทจะตั้งค่าเผื่อหนี้สงสัยจะสูญเต็มจำนวน
    (หลังหักมูลค่าประเมินของหลักประกันของลูกหนี้)
    สำหรับลูกหนี้ที่ค้างชำระทั้งเงินต้นและดอกเบี้ยเกินกว่าหกเดือนติดต่อกันโดยนับจากวันที่ผ่อนชำระครั้งสุดท้าย
    และบริษัทหยุดรับรู้รายได้ตามเกณฑ์คงค้างแล้ว

    บริษัทจะพิจารณาและคำนึงถึงความสามารถในการเก็บหนี้จากลูกค้าและลูกหนี้
    ความสามารถในการดำเนินธุรกิจจากการประกอบกิจการในปัจจุบันของลูกค้าและลูกหนี้
    ประวัติการชำระเงินในอดีตที่ผ่านมา
    พร้อมทั้งสาเหตุการค้างชำระและความสามารถในการเรียกเจรจารับสภาพหนี้
    ตลอดจนการผ่อนชำระโดยการปรับปรุงโครงสร้างหนี้ที่จะเกิดขึ้นในอนาคต
    ประกอบการพิจารณาตั้งค่าเผื่อหนี้สงสัยจะสูญ
    ถึงแม้ว่าจะค้างชำระเกินหกเดือนติดต่อกันแล้วก็ตาม

5.  เงินลงทุน

    เงินลงทุนทั่วไปแสดงด้วยราคาทุนหักค่าเผื่อการด้อยค่า

    บริษัทจะทดสอบการด้อยค่าของเงินลงทุนเมื่อมีข้อบ่งชี้ว่าเงินลงทุนนั้นอาจมีการด้อยค่าเกิดขึ้น
    หากราคาตามบัญชีของเงินลงทุนสูงกว่ามูลค่าที่คาดว่าจะได้รับคืน
    บริษัทจะบันทึกรายการขาดทุนจากการด้อยค่าไว้ในงบกำไรขาดทุน

6.  ทรัพย์สินรอการขาย

    ทรัพย์สินรอการขายบันทึกตามยอดคงเหลือสุทธิของบัญชีลูกหนี้ที่เกี่ยวข้องหรือราคาตลาด/ราคาประเมินของสินทรัพย์นั้นแล้วแต่ราคาใดจะต่ำกว่า

7.  ที่ดิน อาคาร และอุปกรณ์ และค่าเสื่อมราคา

    ที่ดินแสดงตามราคาทุน
    ส่วนอาคารและอุปกรณ์รับรู้เมื่อเริ่มแรกตามราคาทุนหักด้วยค่าเสื่อมราคาสะสม

    ค่าเสื่อมราคาคำนวณโดยใช้วิธีเส้นตรงเพื่อลดราคาตามบัญชีของสินทรัพย์แต่ละชนิดตลอดอายุการให้ประโยชน์ที่ประมาณการไว้ของสินทรัพย์ดังต่อไปนี้
    ยกเว้นที่ดินซึ่งถือว่าประมาณการอายุการให้ประโยชน์มีไม่จำกัด

  อาคาร 20 ปี

  เครื่องตกแต่ง ติดตั้ง และเครื่องใช้สำนักงาน 5 ปี

  ยานพาหนะ 5 ปี

    ในกรณีที่ราคาตามบัญชีสูงกว่ามูลค่าที่คาดว่าจะได้รับคืน
    ราคาตามบัญชีจะถูกปรับลดให้เท่ากับมูลค่าที่คาดว่าจะได้รับคืนทันที

    การซ่อมแซมและบำรุงรักษาจะรับรู้ในงบกำไรขาดทุนระหว่างงวดบัญชีที่เกิดรายการนั้น
    ต้นทุนของการปรับปรุงให้ดีขึ้นที่สำคัญจะบันทึกรวมไว้ในราคาตามบัญชีของสินทรัพย์หากมีความเป็นไปได้ค่อนข้างแน่ว่าการปรับปรุงนั้นจะทำให้บริษัทได้ประโยชน์กลับคืนมามากกว่าการใช้ประโยชน์โดยไม่มีการปรับปรุง
    สินทรัพย์ที่ได้มาจากการปรับปรุงหลักจะตัดค่าเสื่อมราคาตลอดอายุการให้ประโยชน์ที่เหลืออยู่ของสินทรัพย์ที่เกี่ยวข้อง

    รายการกำไรและขาดทุนจากการจำหน่ายคำนวณโดยเปรียบเทียบจากสิ่งตอบแทนที่ได้รับกับราคาตามบัญชี
    และจะรวมไว้ในกำไร(ขาดทุน)จากการดำเนินงาน

8.  การด้อยค่าของสินทรัพย์

    สินทรัพย์ที่มีอายุการให้ประโยชน์ไม่จำกัดซึ่งไม่มีการตัดจำหน่ายจะถูกทดสอบการด้อยค่าเป็นประจำทุกปี
    สินทรัพย์อื่นที่มีการตัดจำหน่ายจะมีการทบทวนการด้อยค่าเมื่อมีเหตุการณ์หรือสถานการณ์ที่บ่งชี้ว่าราคาตามบัญชีอาจต่ำกว่ามูลค่าที่คาดว่าจะได้รับคืน
    รายการขาดทุนจากการด้อยค่าจะรับรู้เมื่อราคาตามบัญชีของสินทรัพย์สูงกว่ามูลค่าสุทธิที่คาดว่าจะได้รับคืน
    ซึ่งหมายถึงจำนวนที่สูงกว่าระหว่างมูลค่ายุติธรรมหักต้นทุนในการขายเทียบกับมูลค่าจากการใช้
    สินทรัพย์จะถูกจัดเป็นหน่วยที่เล็กที่สุดที่สามารถแยกออกมาได้เพื่อวัตถุประสงค์ของการประเมินการด้อยค่า
    สินทรัพย์ที่ไม่ใช่สินทรัพย์ทางการเงินนอกเหนือจากค่าความนิยมซึ่งรับรู้รายการขาดทุนจากการด้อยค่าไปแล้ว
    จะถูกประเมินความเป็นไปได้ที่จะกลับรายการขาดทุนจากการด้อยค่า ณ วันที่ในงบดุล

9.  สัญญาเช่าระยะยาว - กรณีที่บริษัทเป็นผู้เช่า

    สัญญาเช่าที่ดิน อาคาร
    และอุปกรณ์ซึ่งผู้เช่าเป็นผู้รับความเสี่ยงและผลตอบแทนของความเป็นเจ้าของเกือบทั้งหมดถือเป็นสัญญาเช่าการเงิน
    ซึ่งจะบันทึกเป็นรายจ่ายฝ่ายทุนด้วยมูลค่ายุติธรรมของสินทรัพย์ที่เช่า
    หรือมูลค่าปัจจุบันสุทธิของจำนวนเงินที่ต้องจ่ายตามสัญญาเช่า แล้วแต่มูลค่าใดจะต่ำกว่า
    จำนวนเงินที่ต้องจ่ายดังกล่าวจะปันส่วนระหว่างหนี้สินและค่าใช้จ่ายทางการเงินเพื่อให้ได้อัตราดอกเบี้ยคงที่ต่อหนี้สินคงค้างอยู่
    โดยพิจารณาแยกแต่ละสัญญาภาระผูกพันตามสัญญาเช่าหักค่าใช้จ่ายทางการเงินจะบันทึกเป็นหนี้สินระยะยาว
    ส่วนดอกเบี้ยจ่ายจะบันทึกในงบกำไรขาดทุนตลอดอายุของสัญญาเช่าเพื่อทำให้อัตราดอกเบี้ยแต่ละงวดเป็นอัตราคงที่สำหรับยอดคงเหลือของหนี้สินที่เหลืออยู่
    สินทรัพย์ที่ได้มาตามสัญญาเช่าการเงินจะคิดค่าเสื่อมราคาตลอดอายุการใช้งานของสินทรัพย์ที่เช่า

    สัญญาระยะยาวเพื่อเช่าสินทรัพย์ซึ่งผู้ให้เช่าเป็นผู้รับความเสี่ยงและผลตอบแทนของความเป็นเจ้าของเป็นส่วนใหญ่
    สัญญาเช่านั้นถือเป็นสัญญาเช่าดำเนินงาน เงินที่ต้องจ่ายภายใต้สัญญาเช่าดังกล่าว
    (สุทธิจากสิ่งตอบแทนจูงใจที่ได้รับจากผู้ให้เช่า)
    จะบันทึกในงบกำไรขาดทุนโดยใช้วิธีเส้นตรงตลอดอายุของสัญญาเช่านั้น

    ค่าใช้จ่ายที่เกิดขึ้นจากการยกเลิกสัญญาเช่าดำเนินงานก่อนหมดอายุการเช่า เช่น
    เงินเพิ่มที่ต้องจ่ายให้แก่ผู้ให้เช่า
    จะบันทึกเป็นค่าใช้จ่ายในรอบระยะเวลาบัญชีที่การยกเลิกนั้นเกิดขึ้น

10. สัญญาเช่าระยะยาว - กรณีที่บริษัทเป็นผู้ให้เช่า

    สินทรัพย์ที่ให้เช่าตามสัญญาเช่าทางการเงินบันทึกในงบดุลเป็นลูกหนี้สัญญาเช่าทางการเงินด้วยมูลค่าปัจจุบันของจำนวนเงินที่จ่ายตามสัญญาเช่า
    ผลต่างระหว่างยอดรวมของลูกหนี้เบื้องต้นกับมูลค่าปัจจุบันของลูกหนี้บันทึกเป็นรายได้ทางการเงิน
    รายได้จากสัญญาเช่าระยะยาวรับรู้ตลอดอายุของสัญญาเช่าโดยใช้วิธีเงินลงทุนสุทธิซึ่งสะท้อนอัตราผลตอบแทนคงที่ทุกงวด

    สินทรัพย์ที่ให้เช่าตามสัญญาเช่าดำเนินงานรวมแสดงอยู่ในงบดุลในส่วนที่ดิน อาคาร และอุปกรณ์
    และตัดค่าเสื่อมราคาตลอดอายุการให้ประโยชน์ของสินทรัพย์ด้วยเกณฑ์เดียวกันกับรายการที่ดิน
    อาคารและอุปกรณ์ของบริษัทซึ่งมีลักษณะคล้ายคลึงกัน รายได้ค่าเช่า
    (สุทธิจากสิ่งตอบแทนจูงใจที่ได้จ่ายให้แก่ผู้ให้เช่า)
    รับรู้ด้วยวิธีเส้นตรงตลอดช่วงเวลาการให้เช่า

11. การปรับโครงสร้างหนี้ที่มีปัญหา - กรณีที่บริษัทเป็นลูกหนี้

    เมื่อบริษัทโอนสินทรัพย์เพื่อจ่ายชำระหนี้ในการปรับโครงสร้างหนี้
    ส่วนเกินระหว่างมูลค่าตามบัญชีของหนี้ที่ชำระ (รวมดอกเบี้ยค้างจ่าย
    และส่วนเกินหรือส่วนลดที่ยังไม่ได้ตัดจำหน่าย) กับมูลค่ายุติธรรมของสินทรัพย์ที่โอนให้กับเจ้าหนี้
    ได้บันทึกเป็นรายการกำไรจากการปรับโครงสร้างหนี้

    เมื่อการปรับโครงสร้างหนี้เกิดจากการเปลี่ยนแปลงเงื่อนไขในการชำระหนี้
    บริษัทบันทึกผลกระทบที่เกิดขึ้นนับตั้งแต่วันที่ปรับโครงสร้างหนี้จนถึงวันครบกำหนดของหนี้ตามเงื่อนไขใหม่
    อย่างไรก็ตาม ราคาตามบัญชีของหนี้ ณ
    วันที่ปรับโครงสร้างหนี้จะไม่เปลี่ยนแปลงโดยไม่มีการคิดลดใดๆ ทั้งสิ้น
    นอกจากว่าราคาตามบัญชีของหนี้จะสูงกว่าจำนวนเงินที่ต้องจ่ายในอนาคตตามเงื่อนไขใหม่
    หากเป็นเช่นนั้นราคาตามบัญชีของหนี้จะปรับลดให้เท่ากับจำนวนเงินที่ต้องจ่ายในอนาคต
    และบันทึกส่วนของหนี้สินที่ลดลงเป็นรายการกำไรจากการปรับโครงสร้างหนี้ในงบกำไรขาดทุน

12. การรับรู้รายได้

    รายได้จากการซื้อสิทธิเรียกร้องรับรู้เป็นรายได้ตามเกณฑ์คงค้าง

    ดอกเบี้ยและค่าธรรมเนียมจากการให้สินเชื่อ
    รับรู้เป็นรายได้ตามเกณฑ์คงค้างจากยอดเงินต้นที่ค้างชำระ

    รายได้จากสัญญาเช่าทางการเงินรับรู้เป็นรายได้ตามงวดที่ถึงกำหนดชำระโดยวิธีอัตราดอกเบี้ยที่แท้จริง
    โดยคำนวณจากเงินลงทุนสุทธิที่เหลืออยู่ในแต่ละงวด

    รายได้จากสัญญาเช่าดำเนินงานรับรู้เป็นรายได้ตามงวดที่ถึงกำหนดชำระ

    รายได้ค่าธรรมเนียมและบริการรับรู้เป็นรายได้ตามเกณฑ์คงค้าง

    บริษัทมีนโยบายหยุดรับรู้รายได้จากการซื้อสิทธิเรียกร้อง รายได้จากการให้สินเชื่อเงินให้กู้ยืม
    และรายได้จากสัญญาเช่าทางการเงินตามเกณฑ์คงค้างสำหรับลูกหนี้ที่ค้างชำระเป็นระยะเวลารวมกันเกินกว่าหกเดือนนับจากวันครบกำหนดชำระ
    และหยุดรับรู้รายได้จากการให้สินเชื่อส่วนบุคคลตามเกณฑ์คงค้างสำหรับลูกหนี้ที่ค้างชำระเป็นระยะเวลารวมกันเกินกว่าสามเดือนนับจากวันครบกำหนดชำระ

การวิเคราะห์ผลการดำเนินงานของบริษัท สิ้นสุดวันที่ 31 ธันวาคม 2551, 2552 และ 2553

1.  อัตราส่วนทางการเงิน

  ---------------------------------------------------------------------------------------------------------------
                                                                                 2551       2552       2553
  ----------------------------------- ---------------------------------- ------- ---------- ---------- ----------
  อัตราส่วนแสดงสภาพคล่อง (LIQUITDITY                                                                      
  RATIO)                                                                                               

                                      อัตราส่วนสภาพคล่อง                    (เท่า)   0.81       0.92       0.68

  อัตราส่วนแสดงความสามารถในการหากำไร                                                                     
  (PROFITABILITY RATIO)                                                                                

                                      อัตราส่วนกำไรขั้นต้น                    (%)     17.63%     17.82%     46.55%

                                      อัตรากำไรสุทธิ                        (%)     54.99%     23.46%     -109.18%

                                      อัตราผลตอบแทนผู้ถือหุ้น                  (%)     984.82%    61.81%     -962.98%

                                      อัตราดอกเบี้ยรับ                       (%)     18.56%     16.42%     15.24%

                                      อัตราดอกเบี้ยจ่าย                      (%)     6.70%      11.72%     7.82%

  อัตราส่วนแสดงประสิทธิภาพในการดำเนินงาน                                                                    
  (EFFICIENCY RATIO)                                                                                   

                                      อัตราผลตอบแทนต่อสินทรัพย์               (%)     32.22%     9.02%      -22.82%

                                      อัตราการหมุนเวียนของสินทรัพย์            (เท่า)   58.60      38.45      20.90

                                      อัตราส่วนค่าเผื่อหนี้สงสัยจะสูญต่อสินเชื่อรวม   (%)     62.73%     76.20%     86.90%

  อัตราส่วนวิเคราะห์นโยบายทางการเงิน                                                                        
  (FINANCIAL POLICY RATIO)                                                                             

                                      อัตราส่วนหนี้สินต่อส่วนของผู้ถือหุ้น           (เท่า)   29.56      5.85       41.20

                                      อัตราส่วนเงินให้กู้ต่อเงินกู้ยืม              (เท่า)   1.11       1.48       0.81

                                      อัตราการจ่ายเงินปันผล                  (%)     0.00%      0.00%      0.00%

  PER SHARE                                                                                            

                                      Book valued                        (บาท)   0.04       0.10       0.01

                                      E.P.S. (Weighted Average)          (บาท)   0.38       0.06       (0.09)

                                      เงินปันผล                            (บาท)   0.00       0.00       0.00

  อัตราการเติบโต (GROWTH RATE)                                                                           

                                      Factoring income                   (%)     -48.15%    -45.85%    -50.17%

                                      Leasing income                     (%)     -15.36%    -21.52%    -21.19%

                                      Inventoring finance income         (%)     -48.07%    -86.02%    -100.00%

                                      Loan income                        (%)     6.10%      -46.24%    -73.21%

                                      Personal Loan income               (%)     -48.14%    -43.98%    -32.28%

                                      Fee and service                    (%)     -58.97%    -40.24%    40.22%

                                      Total income                       (%)     101.87%    -61.48%    -68.48%

                                      Factoring receivables (Net)        (%)     -35.41%    -70.60%    -49.79%

                                      Net profit                         (%)     3012.73%   -83.56%    -246.68%

                                      Total asset                        (%)     -22.34%    -41.30%    -42.01%

                                      Total liabilities                  (%)     -38.67%    -48.17%    -33.71%

                                      Interest expenses                  (%)     -34.93%    -17.22%    -66.22%

                                      Total Borrowing                    (%)     -46.56%    -64.13%    -8.32%

                                      Interest and Discount Income       (%)     -27.27%    -44.46%    -54.91%
  ---------------------------------------------------------------------------------------------------------------

การวิเคราะห์ฐานะการเงินและผลการดำเนินงาน 

สรุปผลการดำเนินงาน

หน่วย : ล้านบาท

  ----------------------------------------------------------------------------
                          ปี 2551    ปี 2552    ปี 2553    เปลี่ยนแปลง   
                                                        2552 - 2553 
  ----------------------- --------- --------- --------- ----------- ----------
                                                        เพิ่ม (ลด)    ร้อยละ

  รายได้จากการให้สินเชื่อ      113.87    63.24     28.51     (34.73)     (54.92)

  รายได้จากหนี้สูญที่จัดเก็บได้    290.40    91.65     5.90      (85.76)     (93.57)

  รายได้รวม                407.21    156.86    49.44     (107.42)    (68.48)

  ดอกเบี้ยจ่าย               45.01     37.26     12.58     (24.67)     (66.22)

  ค่าใช้จ่ายดำเนินงาน         88.74     68.48     52.69     (15.80)     (23.07)

  กำไรสุทธิ                 223.92    36.80     (53.98)   (90.78)     (168.18)
  ----------------------------------------------------------------------------

ภาพรวมผลการดำเนินงานที่ผ่านมา

  บริษัทมีขาดทุนสุทธิจำนวน 53.98 ล้านบาท เนื่องจากบริษัทมีรายได้รวมจำนวน 49.44 ล้านบาท
  ลดลงจากปี 2552 ร้อยละ 68.48
  การลดลงดังกล่าวมาจากการที่บริษัทมีวงเงินไม่เพียงพอในการให้สินเชื่อแก่ลูกค้า ซึ่งปัจจุบัน
  บริษัทอยู่ระหว่างการดำเนินการเพื่อแก้ไขปัญหาดังกล่าว ส่วนการติดตามจัดเก็บหนี้ NPL นั้น ในปี
  2553 มีรายได้จากการโอนกลับสำรองหนี้สงสัยจะสูญจำนวน 5.90 ล้านบาท ต่ำกว่าปี 2552
  และปี 2551 เนื่องจากหนี้คงค้างส่วนใหญ่ของบริษัท ปัจจุบันอยู่ในชั้นศาล
  ซึ่งจะต้องใช้เวลาในการดำเนินคดีและบังคับคดีต่อไป

  ในด้านค่าใช้จ่ายดำเนินงานและดอกเบี้ยจ่าย มียอดลดลงอย่างต่อเนื่องมาโดยตลอด
  ยกเว้นหนี้สูญและหนี้สงสัยจะสูญซึ่งเปลี่ยนแปลงขึ้นลงตามสภาวะเศรษฐกิจของลูกค้า
  โดยหนี้สูญและหนี้สงสัยจะสูญในปี 2553 ซึ่งมีการบันทึกเป็นค่าใช้จ่ายจำนวน 38.15 ล้านบาทนั้น
  เป็นของลูกค้าหลายรายซึ่งเคยเป็นลูกค้าที่ดีที่ใช้บริการสินเชื่อกับบริษัทมานาน
  แต่เมื่อลูกค้าประสบปัญหาทางธุรกิจ จึงทำให้เกิดเป็นหนี้และส่งผลกระทบต่อบริษัท

รายได้และค่าใช้จ่าย

  โครงสร้างรายได้

(หน่วย: พันบาท)

  ------------------------- ---------- -------- ---------- -------- ---------- --------
  รายการ / ITEM             2551                2552                2553       

                            จำนวนเงิน   %        จำนวนเงิน   %        จำนวนเงิน   %

  รายได้จากการซื้อสิทธิเรียกร้อง   33,412     8.21     18,091     11.53    9,015      18.23

  รายได้จากการให้เช่าทรัพย์สิน    6,171      1.52     4,843      3.09     3,817      7.72

  รายได้จากสินเชื่อสินค้าคงคลัง    216        0.05     30         0.02     -          -

  รายได้จากเงินให้กู้ยืม          61,578     15.12    33,106     21.11    8,870      17.94

  รายได้จากสินเชื่อบุคคล         7,983      1.96     4,472      2.85     3,029      6.13

  ค่าธรรมเนียมและบริการ        4,513      1.11     2,697      1.72     3,781      7.65

  รายได้อื่นๆ                  2,939      0.72     1,970      1.25     15,034     30.41

  โอนกลับรายการหนี้สงสัยจะสูญ    290,400    71.31    91,654     58.43    5,896      11.92

  รวม                       407,212    100.00   156,864    100.00   49,442     100.00
  ------------------------- ---------- -------- ---------- -------- ---------- --------

  [] []

  ปี 2552 ปี 2553

  ในปี 2553 บริษัทมีรายได้รวม 49.44 ล้านบาท ลดลงจากปี 2552 จำนวน 107.42 ล้านบาท
  คิดเป็นลดลงร้อยละ 68.48 รายได้หลักมาจากสินเชื่อแฟคตอริ่งจำนวน 9.01 ล้านบาท ลดลง
  9.08 ล้านบาท หรือคิดเป็นร้อยละ 50.17 รายได้จากเงินให้กู้ยืมจำนวน 8.87 ล้านบาท ลดลง
  24.23 ล้านบาท หรือคิดเป็นร้อยละ 73.20 ทั้งนี้ เนื่องจากบริษัทมีวงเงินจำกัดในการให้สินเชื่อ
  ทำให้บริษัทสามารถทำรายได้จากธุรกิจแต่ละประเภทลดลง
  ยกเว้นรายได้ค่าธรรมเนียมและบริการ ซึ่งบริษัทมีนโยบายให้มีการจัดเก็บค่าธรรมเนียมเพิ่มขึ้น
  โดยในปี 2553 บริษัทมีรายได้ค่าธรรมเนียมเพิ่มขึ้น 1.08 ล้านบาท คิดเป็นอัตราเพิ่มขึ้นร้อยละ
  40.19

  ส่วนในด้านการติดตามหนี้มีปัญหา
  ถึงแม้ว่าบริษัทจะเน้นติดตามหนี้มีปัญหาเพื่อจัดเก็บเงินกลับเข้าสู่บริษัท
  แต่ลูกหนี้คงค้างในปัจจุบันส่วนใหญ่ เป็นลูกหนี้ที่อยู่ระหว่างดำเนินคดีในศาล
  ทำให้การติดตามให้ชำระหนี้ทำได้ยากยิ่งขึ้น โดยในปี 2553
  บริษัทสามารถติดตามหนี้และจัดเก็บหนี้ได้จำนวน 5.90 ล้านบาท ลดลงจากปี 2552 จำนวน
  85.76 ล้านบาท คิดเป็นอัตราลดลงร้อยละ 93.57

  อนึ่ง ในปี 2553 บริษัทมีรายได้อื่น ๆ จำนวน 15.03 ล้านบาท คิดเป็นสัดส่วนร้อยละ 30.41
  ของรายได้รวม เนื่องจากบริษัทมีกำไรจากการปรับโครงสร้างหนี้กับสถาบันการเงินแห่งหนึ่ง
  และเจ้าหนี้อีกแห่งหนึ่งด้วย

  ค่าใช้จ่าย

ค่าใช้จ่ายของบริษัทประกอบด้วย

1.  ดอกเบี้ยจ่าย

  ในปี 2553 บริษัทมีภาระดอกเบี้ยจ่ายจำนวน 12.59 ล้านบาท ลดลง 24.67 ล้านบาท
  หรือคิดเป็นร้อยละ 66.21 ซึ่งเป็นการลดลงอย่างต่อเนื่องในช่วง 3 ปีที่ผ่านมา
  เนื่องจากบริษัททยอยชำระคืนเงินกู้บางส่วนจากสถาบันการเงิน และเจ้าหนี้เงินกู้
  แต่บริษัทไม่ได้รับวงเงินสินเชื่อเพิ่มเติม ดอกเบี้ยจ่ายคิดเป็นร้อยละ 12.17 ของค่าใช้จ่ายรวม

2.  ค่าใช้จ่ายในการดำเนินงาน

  ในปี 2553, 2552 และ 2551 บริษัทมีค่าใช้จ่ายในการดำเนินงานและบริหาร จำนวน 52.69
  ล้านบาท, 68.48 ล้านบาท และ 88.74 ล้านบาทตามลำดับ คิดเป็นอัตราลดลงร้อยละ 23.07
  หรือคิดเป็นสัดส่วนร้อยละ 50.94 ของค่าใช้จ่ายรวมในปี 2553

3.  หนี้สูญและหนี้สงสัยจะสูญ

  สำหรับปี 2553
  บริษัทมีค่าใช้จ่ายการตั้งค่าเผื่อหนี้สูญและหนี้สงสัยจะสูญสำหรับลูกหนี้การค้าที่ค้างชำระจำนวน
  38.15 ล้านบาท เพิ่มขึ้นจากปี 2552 จำนวน 23.83 ล้านบาท
  โดยส่วนใหญ่เป็นของลูกค้าซึ่งเคยเป็นลูกค้าที่ดีที่ใช้บริการสินเชื่อกับบริษัทมานาน
  แต่เมื่อลูกค้าประสบปัญหาทางธุรกิจ จึงทำให้เกิดเป็นหนี้และส่งผลกระทบต่อบริษัท ในขณะเดียวกัน
  บริษัทมีการโอนกลับรายการค่าเผื่อหนี้สงสัยจะสูญจากการจัดเก็บหนี้ได้จำนวน 5.89 ล้านบาท

  ณ วันที่ 31 ธันวาคม 2553 บริษัทฯมีลูกหนี้ค้างชำระเงินต้นและดอกเบี้ยเป็นเวลาตั้งแต่ 12
  เดือนขึ้นไปเป็นจำนวนเงินรวมประมาณ 830.78 ล้านบาท
  รายละเอียดปรากฏอยู่ในหมายเหตุประกอบงบการเงินข้อ 6 – 9

ฐานะการเงิน

  []

  โครงสร้างสินทรัพย์และหนี้สิน

  สินทรัพย์

  ณ วันที่ 31 ธันวาคม 2553 บริษัทมีสินทรัพย์รวมจำนวน 236.54 ล้านบาทลดลงจากปี 2552
  จำนวน 171.39 ล้านบาทหรือลดลงร้อยละ 42.01
  เนื่องมาจากยอดลูกหนี้การค้าที่ลดลงในสินเชื่อทุกประเภทจากวงเงินสินเชื่อที่มีอยู่อย่างจำกัด
  โดยเฉพาะในส่วนของสินเชื่อแฟคตอริ่ง และสินเชื่อเงินให้กู้ยืมที่ลดลงจากการรับชำระหนี้
  ทำให้ยอดรวมลูกหนี้การค้าสุทธิคงเหลือ 125.21 ล้านบาท ลดลงจำนวน 123.78 ล้านบาท
  หรือลดลงร้อยละ 49.71 โดยมีรายละเอียด ดังนี้

1.  ลูกหนี้จากการซื้อสิทธิเรียกร้อง

  ลูกหนี้จากการซื้อสิทธิเรียกร้อง เป็นธุรกิจหลักของบริษัท คิดเป็นร้อยละ 33.41, 43.36 และ
  54.34 ของลูกหนี้ทั้งหมดหลังหักสำรองค่าเผื่อหนี้สงสัยจะสูญในปี 2553, 2552 และ 2551
  ตามลำดับ

  ณ วันที่ 31 ธันวาคม 2553 บริษัทมียอดลูกหนี้จากการซื้อสิทธิเรียกร้องสุทธิ
  (หลังหักค่าเผื่อหนี้สงสัยจะสูญ) จำนวน 41.83 ล้านบาท ลดลงจากปี 2552 จำนวน 41.48
  ล้านบาทหรือคิดเป็นร้อยละ 49.79 ซึ่งเป็นการลดลงต่อเนื่องจากปี 2551
  เนื่องจากบริษัทมีวงเงินไม่เพียงพอในการขยายสินเชื่อ ยอดรับซื้อสิทธิเรียกร้องในปี 2553,
  2552 และปี 2551 เท่ากับ 177.39 ล้านบาท, 746.84 ล้านบาท และ 1,318.36
  ล้านบาทตามลำดับ ลดลง 569.45 ล้านบาทจากปี 2552 หรือคิดเป็นร้อยละ 76.25

  ทั้งนี้ ลูกหนี้ที่มีการค้างชำระเงินต้นและดอกเบี้ยตั้งแต่ 12 เดือนขึ้นไป ณ สิ้นปี 2553, 2552
  และ 2551 เป็นเงินรวม จำนวน 569.17 ล้านบาท, 583.38 ล้านบาท และ 651.69
  ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  558.27 ล้านบาท, 560.52 ล้านบาท และ 612.35 ล้านบาท ตามลำดับ

2.  ลูกหนี้จากการให้เช่าทรัพย์สินทางการเงิน

  ณ วันที่ 31 ธันวาคม 2553, 2552 และ 2551
  บริษัทมียอดลูกหนี้จากการให้เช่าทรัพย์สินทางการเงิน (หลังหักค่าเผื่อหนี้สงสัยจะสูญ) เป็นจำนวน
  26.33 ล้านบาท, 33.18 ล้านบาท และ 38.28 ล้านบาทตามลำดับ ลดลงจำนวน 6.85
  ล้านบาทจากปี 2552 หรือคิดเป็นร้อยละ 20.65

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2553,
  2552 และ 2551 เป็นเงินรวม 38.16 ล้านบาท, 37.75 ล้านบาท และ 37.47
  ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  41.49 ล้านบาท, 36.30 ล้านบาท และ 35.98 ล้านบาทตามลำดับ

3.  ลูกหนี้จากสินเชื่อเงินให้กู้ยืม

  ณ วันที่ 31 ธันวาคม 2553, 2552 และ 2551 บริษัทมีลูกหนี้สินเชื่อเงินให้กู้ยืม
  (หลังหักค่าเผื่อหนี้สงสัยจะสูญ) เป็นเงินจำนวน 49.31 ล้านบาท, 122.01 ล้านบาท และ
  183.10 ล้านบาทตามลำดับ ลดลงจำนวน 72.70 ล้านบาทจากปี 2552 หรือคิดเป็นร้อยละ
  59.59

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2553,
  2552 และ 2551 เป็นเงินรวม 226.70 ล้านบาท, 211.74 ล้านบาท และ 210.98
  ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  214.81 ล้านบาท, 183.80 ล้านบาท และ 210.98 ล้านบาท ตามลำดับ

4.  ลูกหนี้จากสินเชื่อบุคคล

  ณ วันที่ 31 ธันวาคม 2553, 2552 และ 2551 บริษัทมีลูกหนี้สินเชื่อบุคล
  (หลังหักค่าเผื่อหนี้สงสัยจะสูญ) เป็นเงินจำนวน 7.74 ล้านบาท, 10.49 ล้านบาท และ 15.67
  ล้านบาทตามลำดับ ลดลงจำนวน 2.75 ล้านบาทจากปี 2552 หรือคิดเป็นร้อยละ 26.21
  เนื่องจากในปีที่ผ่านมา
  บริษัทได้ลดความเสี่ยงโดยการให้สินเชื่อบุคคลเฉพาะกลุ่มลูกค้าในบริษัทที่ผ่านการพิจารณาเท่านั้น

  โดยลูกหนี้ที่มีการค้างชำระเงินต้นและดอกเบี้ยเป็นเวลาตั้งแต่ 12 เดือนขึ้นไป ณ สิ้นปี 2553,
  2552 และ 2551 เป็นเงินรวม 15.74 ล้านบาท, 15.80 ล้านบาท และ 11.37
  ล้านบาทตามลำดับ
  และบริษัทได้มีการตั้งสำรองหนี้สงสัยจะสูญสำหรับลูกหนี้ที่ค้างชำระเกินกำหนดดังกล่าวไว้แล้วจำนวน
  16.21 ล้านบาท, 16.44 ล้านบาท และ 18.39 ล้านบาทตามลำดับ

  หนี้สินและส่วนของทุน

1.  หนี้สิน

  ณ วันที่ 31 ธันวาคม 2553, 2552 และ 2551 บริษัทมีหนี้สินรวมจำนวน 230.93 ล้านบาท,
  348.39 ล้านบาท และ 588.94 ล้านบาทตามลำดับ ลดลง 117.46 ล้านบาทจากปี 2552
  หรือร้อยละ 33.71
  ซึ่งมีสาเหตุหลักมาจากการโอนทรัพย์สินเพื่อชำระหนี้ให้แก่เจ้าหนี้เงินกู้บริษัทจดทะเบียน
  และชำระเงินคืนให้กับสถาบันการเงิน

-   เงินเบิกเกินบัญชี เงินกู้ยืมระยะสั้นจากสถาบันการเงิน และเงินกู้ยืมระยะยาว

  ณ วันที่ 31 ธันวาคม 2553 บริษัทฯ มีวงเงินกู้ระยะสั้นกับธนาคาร 3 แห่ง ดังนี้ :-

  แห่งที่ 1 วงเงินกู้ตามสัญญาปรับโครงสร้างหนี้ จำนวน 56.85 ล้านบาท
  โดยมีลูกหนี้จากการซื้อสิทธิเรียกร้องเป็นหลักประกัน

  แห่งที่ 2 วงเงินตั๋วสัญญาใช้เงิน 130 ล้านบาท
  ค้ำประกันโดยการจดจำนองที่ดินและอาคารบางส่วน ตามหมายเหตุประกอบงบการเงินข้อ 13
  และข้อ 14

  แห่งที่ 3 มีวงเงินเบิกเกินบัญชีธนาคาร 10 ล้านบาท
  ค้ำประกันโดยการจดจำนองที่ดินและอาคารบางส่วน

-   เจ้าหนี้เงินประกัน

  เจ้าหนี้เงินประกันจากการซื้อสิทธิเรียกร้อง
  เป็นหลักประกันที่บริษัทเรียกจากลูกค้าในการใช้วงเงินแฟคตอริ่ง
  โดยเป็นการเรียกหลักประกันในการใช้วงเงินประมาณร้อยละ 10 – 30 ของวงเงิน ณ วันที่ 31
  ธันวาคม 2553 บริษัทมีเจ้าหนี้เงินประกันจากการซื้อสิทธิเรียกร้องจำนวน 15.34 ล้านบาท
  ลดลงจากปี 2552 จำนวน 24.52 ล้านบาทหรือคิดเป็นร้อยละ 61.51

2.  แหล่งที่มาของเงินทุน

-   ความเหมาะสมของโครงสร้างเงินทุน

  ณ สิ้นปี 2553, 2552 และ 2551 อัตราส่วนหนี้สินต่อส่วนของผู้ถือหุ้นเท่ากับ 41.20 เท่า,
  5.85 เท่า และ 29.56 เท่าตามลำดับ
  อัตราส่วนที่เพิ่มขึ้นเนื่องมาจากส่วนของผู้ถือหุ้นที่ลดลงจากขาดทุนสุทธิในปี 2553 จำนวน 53.98
  ล้านบาท

  อนึ่ง เงินกู้ยืมของบริษัทส่วนใหญ่เป็นเงินกู้ยืมระยะสั้น ซึ่งสอดคล้องกับเงินให้สินเชื่อของบริษัท
  ที่ส่วนใหญ่จะเป็นเงินให้สินเชื่อแฟคตอริ่ง ซึ่งจะมีระยะเวลารับชำระหนี้เฉลี่ยประมาณ 60 วัน
  ส่วนอัตราดอกเบี้ยของเงินกู้ยืมจากธนาคารและสถาบันการเงินของบริษัท
  จะเป็นอัตราดอกเบี้ยลอยตัว ในขณะที่อัตราดอกเบี้ยเงินให้สินเชื่อของบริษัทจะเป็นอัตราคงที่
  อย่างไรก็ตามสินเชื่อประเภทนี้มีระยะเวลาสั้น
  และบริษัทสามารถปรับอัตราดอกเบี้ยให้สอดคล้องกับอัตราดอกเบี้ยในตลาดและต้นทุนอัตราดอกเบี้ยของบริษัทได้

-   ส่วนของผู้ถือหุ้น

  ณ สิ้นปี 2553, 2552 และ 2551 บริษัทมีส่วนของผู้ถือหุ้นเท่ากับ 5.60 ล้านบาท, 59.54
  ล้านบาท และ 22.74 ล้านบาทตามลำดับ บริษัทมีผลขาดทุนสะสมจำนวน 635.40 ล้านบาท,
  581.42 ล้านบาท และ 618.22 ล้านบาทตามลำดับ

  บริษัทได้มีการออกใบสำคัญแสดงสิทธิที่จะซื้อหุ้นสามัญของบริษัทฯ (SGF-W2) จำนวน
  295,687,882 หน่วย ให้แก่ผู้ถือหุ้นสามัญ เดิมโดยใบสำคัญแสดงสิทธิ 1 หน่วย
  สามารถใช้สิทธิซื้อหุ้นสามัญได้ 1 หุ้น ในราคา 1 บาท ภายในระยะเวลา 4 ปี
  นับแต่วันที่ออกใบสำคัญแสดงสิทธิ การใช้สิทธิแปลงสภาพสามารถทำได้ทุก ๆ 3 เดือน ทั้งนี้
  เมื่อวันที่ 2 กุมภาพันธ์ 2553 ซึ่งเป็นวันใช้สิทธิแปลงสภาพครั้งสุดท้าย
  มีผู้ถือใบสำคัญแสดงสิทธิใช้สิทธิแปลงสภาพจำนวน 46,852 หุ้น
  โดยใบสำคัญแสดงสิทธิที่เหลือจะสิ้นอายุลง และไม่สามารถนำมาใช้สิทธิได้อีก
  (รายละเอียดปรากฏในหมายเหตุประกอบงบการเงินข้อ 15)

  สภาพคล่อง

(หน่วย: ล้านบาท)

  ---------------------------------------------------------------------------
  กิจกรรม                                       ปี 2553    ปี 2552    ปี 2551
  -------------------------------------------- --------- --------- ----------
  เงินสดและรายการเทียบเท่าต้นปี                     23.80     16.13     36.67

  กระแสเงินสดได้มา (ใช้ไป) ในกิจกรรมดำเนินงาน       39.57     78.59     135.48

  กระแสเงินสดได้มา (ใช้ไป) ในกิจกรรมลงทุน           11.41     11.47     (16.26)

  กระแสเงินสดได้มา (ใช้ไป) ในกิจกรรมจัดหาเงิน        (70.69)   (82.39)   (139.76)

  เงินสดและรายการเทียบเท่าปลายปี                   4.09      23.80     16.13
  ---------------------------------------------------------------------------

  ในช่วง 3 ปีที่ผ่านมา บริษัทมีกระแสเงินสดใช้ไปในกิจกรรมจัดหาเงิน
  เนื่องจากจ่ายคืนเงินกู้ยืมระยะสั้นจากสถาบันการเงิน
  ส่วนกระแสเงินสดที่ได้มาในกิจกรรมดำเนินงานที่ลดลง
  เนื่องจากบริษัทมีวงเงินไม่เพียงพอในการให้สินเชื่อแก่ลูกค้า
  ซึ่งบริษัทอยู่ระหว่างดำเนินการเพื่อแก้ไขปัญหาดังกล่าว

  อัตราส่วนสินทรัพย์หมุนเวียนต่อหนี้สินหมุนเวียนของบริษัท ณ สิ้นปี 2553, 2552 และ 2551
  เท่ากับ 0.68 เท่า, 0.92 เท่า และ 0.81 เท่าตามลำดับ
  เนื่องจากบริษัทมีวงเงินจำกัดในการขยายสินเชื่อ
  ทำให้อัตราส่วนดังกล่าวลดลงจากสินทรัพย์หมุนเวียนที่ลดลงมากกว่าหนี้สินหมุนเวียน

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  ปัจจัยหลักที่อาจจะมีผลกระทบต่อการดำเนินงานและฐานะการเงินของบริษัท คือ
  การที่บริษัทมีการขาดทุนเกินส่วนของทุน
  ทำให้เข้าข่ายอาจถูกเพิกถอนจากตลาดหลักทรัพย์แห่งประเทศไทย โดย ณ วันที่ 31 ธันวาคม
  2553 บริษัทมีส่วนของทุนจำนวน 5.60 ล้านบาท
  ทำให้ในปีที่ผ่านมาบริษัทยังไม่สามารถขอสินเชื่อจากสถาบันการเงินเพิ่มเติมและไม่มีเงินเพียงพอที่จะขยายสินเชื่อเพิ่มขึ้น
  คณะกรรมการบริษัทอยู่ระหว่างการดำเนินการเพื่อแก้ไขปัญหาดังกล่าว
  ซึ่งการที่ส่วนของทุนมีจำนวนต่ำเกินไป ทำให้บริษัทจำเป็นต้องดำเนินการเพิ่มทุน
  โดยคณะกรรมการบริษัทเชื่อว่า ธุรกิจแฟคตอริ่งยังเป็นที่ต้องการของตลาดอย่างต่อเนื่อง

  ทั้งนี้ เมื่อบริษัทมีการแก้ไขในส่วนของทุนเกินทุนแล้ว
  บริษัทจะดำเนินการประสานงานกับตลาดหลักทรัพย์เพื่อขอพ้นเหตุแห่งการเข้าข่ายอาจถูกเพิกถอน
  และบริษัทฯเชื่อมั่นว่า
  เมื่อตลาดหลักทรัพย์อนุญาตให้บริษัทพ้นเหตุแห่งการเข้าข่ายอาจถูกเพิกถอนแล้ว
  จะทำให้บริษัทฯสามารถกู้เงินจากสถาบันการเงินต่าง ๆ ได้ตามปกติเพื่อขยายสินเชื่อได้
  และทำให้สามารถเพิ่มรายได้ และกำไรให้แก่บริษัทฯได้อย่างต่อเนื่อง

1.  ค่าตอบแทนผู้สอบบัญชี

  ค่าตอบแทนผู้สอบบัญชี แบ่งออกเป็น

1.  ค่าตอบแทนจากการสอบบัญชี (Audit fee)

-   บริษัทจ่ายค่าตอบแทนการสอบบัญชีให้แก่ผู้สอบบัญชีของบริษัทในรอบปีบัญชี 2553
    เป็นจำนวนเงินรวม 1,300,000.- บาท

-   สำนักงานผู้สอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัดในรอบปีบัญชี
    2553 เป็นจำนวนเงินรวม 0 บาท

    1.  ค่าบริการอื่น (Non-audit fee)

  - ไม่มี -